Bruxelles, den 17.10.2007

KOM(2007) 598 endelig

MEDDELELSE FRA KOMMISSIONEN TIL RÅDET OG EUROPA-PARLAMENTET

om forberedelsen af EU/Middelhavslandenes udenrigsministerkonference i Lissabon (den 5.-6. november 2007) EU/Middelhavspartnerskabet: Styrkelse af det regionale samarbejde til gavn for freden, fremskridtet og den tværkulturelle dialog [SEK(2007) 1309]

MEDDELELSE FRA KOMMISSIONEN TIL RÅDET OG EUROPA-PARLAMENTET

om forberedelsen af EU/Middelhavslandenes udenrigsministerkonference i Lissabon (den 5.-6. november 2007) EU/Middelhavspartnerskabet: Styrkelse af det regionale samarbejde til gavn for freden, fremskridtet og den tværkulturelle dialog

1. Trods vedvarende konflikt i Mellemøsten er der siden 1995 gjort gode fremskridt og opnået betragtelige resultater inden for EU/Middelhavspartnerskabet. Barcelona-processen har i løbet af denne 12-års periode udviklet sig til et alsidigt og vidtspændende regionalt partnerskab. Af vigtige aktiver i dette partnerskab, der omfatter 37 partnerlande og mere end 700 millioner indbyggere, kan nævnes de fælles institutioner og netværk såsom Anna Lindh-fonden for tværkulturel dialog, den parlamentariske forsamling for EU/Middelhavsområdet, FEMISE (et netværk af økonomiske forskningsinstitutter) og EuroMesco (et netværk af udenrigspolitiske institutter). For så vidt angår dialogen om politiske og sikkerhedsmæssige anlig-gender, fortsætter de regionale konflikter imidlertid med at stille sig i vejen for større fremskridt inden for det multilaterale samarbejde.

2. Et frihandelsområde omfattende EU og Middelhavslandene vil være et af verdens største frihandelsområder. Et sådant frihandelsområde er et kerneelement i EU's relationer til nabolandene. Alle Middelhavspartnerlandene betragter Barcelona-processen som hjørnestenen i de kollektive relationer til EU. (Bilag II indeholder et overblik over de vigtigste resultater, der er realiseret inden for Barcelona-processen siden starten).

3. Målsætningerne i Barcelona-erklæringen af 1995 blev bekræftet på topmødet i Barcelona i november 2005, hvor der også blev vedtaget et femårigt arbejdsprogram og en adfærdskodeks for bekæmpelse af terrorisme. På EU's og Middelhavslandenes udenrigsministerkonference i Tammerfors i november 2006 vedtog EU og Middel-havspartnerlandene et dokument med fælles konklusioner samt et arbejdsprogram for 2007. Dette byggede i høj grad på forslagene i den meddelelse, Kommissionen havde forelagt den 25. oktober 2006. Formålet med nærværende meddelelse er at forberede næste ministermøde under det portugisiske formandskab, at gøre status over afviklingen af det arbejdsprogram, der blev aftalt i Tammerfors, og at fremsætte forslag for 2008.

4. Kommissionen bifalder de tiltag, der på det seneste er gjort for at styrke forbindelserne til partnerlandene omkring Middelhavet. Forslagene om oprettelse af en Middelhavsunion vil potentielt kunne styrke den politiske vilje i EU og i de sydlige Middelhavslande til at udbygge partnerskabet mellem EU og de sydlige Middelhavslande. Udenrigsministrenes næste EU/Middelhavskonference vil være en god lejlighed til at drøfte, hvordan dette initiativ kan gives en konkret udformning, og hvordan det kan fungere sammen med EU/Middelhavspartnerskabet og EU's naboskabspolitik. Kommissionen lægger den allerstørste vægt på, at Den Europæiske Union og dennes institutioner inddrages i dette kollektive tiltag.

5. 2007 har været et meget aktivt år inden for EU/Middelhavspartnerskabet. Der er gjort en bemærkelsesværdig indsats inden for alle samarbejdets tre strenge, dvs. politisk dialog, økonomisk samarbejde og den kulturelle og menneskelige dimension. Af de 21 konkrete initiativer (se bilag III), partnerlandene vedtog på ministrenes møde i Tammerfors, er de fleste allerede gennemført eller forventes afsluttet inden udgangen af 2007. Siden vedtagelsen af konklusionerne i Tammerfors har den bilaterale politiske dialog, der føres inden for rammerne af EU's naboskabspolitik, bidraget til et yderligere fremskridt i retning af regionalt samarbejde på flere områder. Bilag I indeholder en oversigt over det arbejde, der er gennemført inden for partnerskabet siden afholdelsen af EU's og Middelhavslandenes seneste ministerkonference i Tammerfors, og det arbejde, der er udført på de vigtigste felter af EU/Middelhavs-samarbejdet.

FORSLAG OG MÅLSÆTNINGER FOR 2008

6. 2008 bliver et vigtigt år for realiseringen af de mål, der blev fastsat på topmødet i Barcelona. Der forventes store fremskridt i gennemførelsen af en række initiativer, som blev vedtaget de foregående år, bl.a. "Horisont 2020"-initiativet om bekæmpelse af forureningen af Middelhavet, og de videregående foranstaltninger i det program, der blev vedtaget på ministermødet om kvindernes rolle i samfundet. Hertil kommer, at EU/Middelhavspartnerlandene også i 2008 vil lancere fem store initiativer med henblik på styrkelse af partnerskabet og inddragelse af andre felter. Der er tale om følgende initiativer:

7. afholdelse af et EU/Middelhavsministermøde om kultur

8. afholdelse af første EU/Middelhavsministermøde om beskæftigelse og sociale anliggender

9. afholdelse af første EU/Middelhavsministermøde om turisme

10. afholdelse af et EU/Middelhavsministermøde om sundhedsanliggender

11. lancering af et partnerskab mellem Kommissionen og Middelhavslandenes administrationer med henblik på udstationering og udveksling af embedsmænd og praktikanter.

12. Ud over ovennævnte tiltag videreføres partnerskabets arbejde på andre relevante områder, herunder:

13. informationssamfundet, med afholdelse af andet EU/Middelhavsministermøde om dette emne

14. den årlige FEMIP-konference

15. 4. EU/Middelhavsministerkonference (ECOFIN)

16. møder mellem handelsministrene

17. konference om industriel samarbejde

18. udenrigsministermøde, som forventes afholdt hen imod slutningen af 2008.

Nye initiativer

Styrkelse af Anna Lindh-fonden og fremme af den tværkulturelle dialog

19. Der er planlagt et vigtigt EU/Middelhavsministermøde om kultur og kulturel dialog i 2008; hensigten er at give partnerlandene mulighed for at opridse de politiske retningslinjer for fondens fremtidige arbejde. Kommissionen foreslår, at der sideløbende med dette møde afholdes arrangementer i EU/Middelhavspartnerlandene med det formål at fremme den tværkulturelle dialog og diversitet, og at der skabes opmærksomhed omkring den rolle, som Anna Lindh-fonden spiller som bro mellem EU's og Middelhavslandenes kulturer, trosretninger og livsopfattelser. EU's og Middelhavslandenes ministermøde om kultur tager udgangspunkt i målsætningerne i den beslutning, som Europa-Parlamentet og Det Europæiske Råd har truffet om at udråbe 2008 til det europæiske år for tværkulturel dialog (beslutning af 18. december 2006). Kommissionen foreslår, ud fra et ønske om positive samspilsvirkninger, at ministrene i Lissabon udråber 2008 til EU/Middelhavsåret for tværkulturel dialog.

20. Anna Lindh-fonden for tværkulturel dialog blev officielt lanceret i april 2005 i Alexandria. Efter en indledende arbejdsperiode, hvor fonden har etableret sig som EU's og Middelhavslandenes fælles institution for kulturel dialog, ønsker parterne nu at styrke fondens grundlag ved at godkende en ny vedtægt og udpege en ny ledelse med planlagt tiltrædelse i april 2008.

21. De audiovisuelle medier - og herunder film - samt kulturfremstød kan udnyttes i arbejdet på at fremme den tværkulturelle dialog mellem Middelhavslandene og EU. Tanken er, at man med udgangspunkt i resultaterne af Euromed-programmerne for audiovisuelle medier og med bistand fra eksperter i EU og Middelhavslandene vil opstille en ny strategi til fremme af Middelhavslandenes audiovisuelle sektor på det møde, EU's og Middelhavslandenes ministre afholder om kultur i 2008. Samtidig skal der lanceres et nyt kulturarvsprogram med det formål at give lokalbefolkningen større medbestemmelse og at fremme kendskabet til kulturarven.

Et nyt partnerskab for turisme

22. Turisme er en af de vigtigste økonomiske erhvervsgrene i Middelhavsområdet. Statistikkerne viser, at partnerlandene i Middelhavsområdet i 2005 havde haft mere end 50 millioner turistbesøg, og at mellem 50 % og 80 % af disse turister - for de fleste af nævnte landes vedkommende - var fra EU's medlemsstater. EU og Middelhavspartnerlandene er enige om, at der skal afholdes et ministermøde i Marokko som respons på Marokkos, Portugals og Sloveniens initiativ. Dette initiativ har Kommissionens fulde opbakning.

Tilrettelæggelse af et mere systematisk samarbejde omkring beskæftigelsen

23. Nogle af de mest presserende udfordringer for partnerlandene i Middelhavsområdet er spørgsmålet om, hvordan man bedst fremmer beskæftigelsen og moderniserer arbejdsmarkedet. Trods store forskelle landene imellem er alle partnerlandene enige om, at det er nødvendigt at tilpasse sig globaliseringen og det hastigt skiftende økonomiske miljø. På det EU/Middelhavsmøde, som udenrigsministrene afholdt i Tammerfors, var der tilslutning til forslaget om, at der i 2007 skal afholdes en EU/Middelhavs-workshop vedrørende beskæftigelsespolitikken, at der skal iværk-sættes praktiske foranstaltninger til fremme af arbejdssøgendes beskæftigelses-egnethed, og at der skal tilvejebringes anstændige beskæftigelsesforhold. Tanken er, at denne workshop skal bane vej for en EU/Middelhavsministerkonference om beskæftigelse i 2008, med deltagelse af regeringsrepræsentanter, arbejdsmarkedets parter og de internationale organisationer.

24. Formålet med en sådan forberedende workshop forud for ministerkonferencen er 1) at skabe større klarhed om, hvilke udfordringer globaliseringen og de demografiske ændringer stiller arbejdsmarkeds- og beskæftigelsespolitikken overfor, samt 2) at drage fordel af de muligheder, som 37 landes udveksling af erfaringer og arbejdsmetoder byder på. Det er planen, at ministrene på konferencen om beskæftigelse, der afholdes i andet halvår af 2008, skal se på konkrete initiativer og forslag, der kan fremme skabelsen af arbejdspladser, modernisering af arbejds-markedet og tilvejebringelsen af anstændige arbejdsforhold. Kønsaspektet i beskæftigelsespolitikken kommer til at indgå som et tværgående tematisk punkt på ministerkonferencen og den indledende workshop. Det tilsigtede mål er at udvikle EU/Middelhavspartnerskabets sociale dimension gennem et mere systematisk samarbejde, i overensstemmelse med de målsætninger, der blev opstillet på topmødet i Barcelona. Arbejdsmarkedsparterne i EU/Middelhavsområdet bør inddrages i forberedelsen af konferencen, eventuelt som led i det seminar, der afholdes i foråret 2008 om beskæftigelse og den økonomiske udvikling.

Bedre samarbejde på sundhedsområdet

25. Udenrigsministrene opfordrede i konklusionerne fra EU/Middelhavskonferencen i Tammerfors de ansvarlige myndigheder til at afholde en EU/Middelhavs-workshop i 2007 om overvågning og bekæmpelse af smitsomme sygdomme. Denne workshop danner optakt til et møde, hvor højtstående embedsmænd kommer til at forestå den videre forberedelse af en EU/Middelhavsministerkonference om sundhedsanlig-gender.

Yderligere partnerskabsfremmende foranstaltninger

26. I et dokument, som EU/Middelhavspartnerlandene har forelagt med henblik på at forbedre arbejdsmetoderne inden for partnerskabet, overvejer de muligheden for at lade embedsmænd fra partnerlandene i Middelhavsområdet udstationere i Rådets sekretariat. Kommissionen har lang erfaring med udveksling af embedsmænd med medlemsstaterne og med andre institutioner. Udstationerede embedsmænd fra EU's medlemsstater yder et positivt bidrag til Kommissionens ekspertise. Kommissionen tilbyder som endnu en partnerskabsfremmende foranstaltning at oprette et partnerskab mellem Kommissionen og administrationen i partnerlandene i Middelhavsområdet med det formål at udveksle faglige erfaringer. Tanken er, at Kommissionens tilbud skal omfatte udstationering og udveksling af embedsmænd og praktikanter.

VIDEREFØRELSE OG KONSOLIDERING AF EKSISTERENDE TILTAG

Dialog om politiske og sikkerhedsmæssige anliggender

27. Kommissionen går stærkt ind for en dialog med EU/Middelhavsregionen om politiske anliggender. EU/Middelhavspartnerskabet er det eneste forum, inden for hvilket alle Middelhavspartnerlandene kan udveksle synspunkter og føre en konstruktiv dialog på trods af den vedvarende konflikt i Mellemøsten og andre dele af regionen. Politisk dialog er nu et tilbagevendende punkt på møderne mellem EU's og Middelhavsregionens højtstående embedsmænd. Kommissionen bifalder forslaget om forbedring af arbejdsmetoderne; det involverer en responsordning, der indebærer, at de højtstående embedsmænd, så snart udviklingen i regionen kræver dette, tager skridt til afholdelse af en ad hoc-udenrigsministerkonference. Rådet har besluttet at tilbyde Middelhavspartnerlandene muligheden for (under naboskabspolitikken) - på individuelt grundlag - at bakke op om EU's erklæringer og standpunkt i FUSP-anliggender.

28. Kommissionen er overbevist om, at Den Parlamentariske Forsamling for EU/Middelhavspartnerskabet har en meget nyttig rolle at spille i partnerskabet. I denne forsamling kan de politiske repræsentanter fremlægge deres standpunkter vedrørende de regionale forhold, gennemførelsen af Barcelona-processen og udsigterne i EU's naboskabspolitik for så vidt angår Middelhavsområdet. Grækenland, der overtager formandskabet i Den Parlamentariske Forsamling, vil kunne regne med Kommissionens fulde støtte til bestræbelserne på at gøre forsamlingens møder i 2008 til en succes. Kommissionen vil også støtte arbejdet i Den Parlamentariske Forsamlings udvalg i forbindelse med forberedelsen af forsamlingens møde i 2008.

29. Kommissionen sætter sin lid til, at de nyttige drøftelser vedrørende valg på de møder, som EU's og Middelhavslandenes højtstående embedsmænd afholdt i 2007, kan videreføres på ekspertniveau. Det forventes, at man ved at afholde seminarer på ekspertniveau kan give partnerlandene mulighed for at tage del i en mere teknisk orienteret standpunktsudveksling med det formål at overveje iværksættelse af et praktisk samarbejde på dette felt mellem partnere, der måtte ønske dette.

Adfærdskodeks for bekæmpelse af terrorisme

30. Kommissionen finder, at det er af den allerstørste betydning, at der tages praktiske skridt til iværksættelse af den adfærdskodeks for bekæmpelse af terrorisme, parterne er nået til enighed om. Den foreslår derfor, at indsatsen i 2008 koncentreres om tekniske anliggender, bl.a. styrkelse af det internationale samarbejde omkring kriminelle anliggender, og at man forbedrer sikkerhedsforanstaltningerne inden for søfarten, og herunder lasttransportenheder. Kommissionen foreslår, at man afholder en regional EU/Middelhavs-workshop vedrørende hvert af disse emner, med deltagelse af de relevante internationale instanser, agenturer og eksperter.

Etablering af en civilbeskyttelsesordning for EU/Middelhavsområdet

31. Store dele af Middelhavsområdet trues stadig mere af naturkatastrofer og menneskeskabte katastrofer, og det er derfor nødvendigt at skærpe sikkerheds-foranstaltningerne til beskyttelse af befolkningen. Kommissionen har gennem de seneste år finansieret et EUROMED-pilotprojekt (1998-2003) og et EUROMED-broprogram for udvikling af et Euromed-system til mindskelse, forebyggelse og afhjælpning af naturkatastrofer og menneskeskabte katastrofer (2005-2008) med det formål at udbygge og styrke civilbeskyttelsesorganisationernes kapacitet i partner-landene. Kommissionen agter at fortsætte med at støtte dette yderst relevante tiltag og iværksætter derfor en ny fase (2008-2010, EUROMED-programmet for mindskelse, forebyggelse og afhjælpning af naturkatastrofer og menneskeskabte katastrofer), hvori man baserer sig på de forbedrede strategimetoder og de anbefalinger, der blev fremsat i midtvejsevalueringen af broprogrammet.

Igangværende arbejde inden for tjenesteydelser og samhandelen med landbrugsprodukter

32. De fleste af de forhandlende lande har udtrykt interesse i forhandlingerne om tjenesteydelser og etableringsret. Efter handelsministrenes møde i Lissabon den 22. oktober, hvor de regionale forhandlinger forventes afsluttet, vil Kommissionen indlede bilaterale forhandlinger med en række villige Middelhavspartnerlande. Disse forhandlinger om bilaterale tjenesteydelser og bilateral investering starter først i 2008 og forventes afsluttet inden for en frist, der åbner mulighed for en væsentlig liberalisering på tjenesteydelses- og etableringsfeltet senest i 2010. Der gøres fremskridt i forhandlingerne mellem Egypten, Israel og Marokko om liberalisering af samhandelen med landbrugsvarer, forarbejdede landbrugsprodukter og fiskeri. Tunesien har givet tilsagn om at ville indlede forhandlinger inden udgangen af 2007. Forhandlingerne mellem Kommissionen og Jordan blev afsluttet i 2005 og resulterede i en høj grad af indbyrdes liberalisering. Der føres drøftelser om bilaterale aftaler om gensidig anerkendelse og beskyttelse af geografiske betegnelser for landbrugsprodukter.

Fiskeri

33. Samarbejdet mellem Fællesskabet og Middelhavspartnerlandene om bæredygtig forvaltning af fiskeressourcerne i Middelhavet vil blive intensiveret, navnlig inden for de relevante regionale organer (Den Almindelige Kommission for Fiskeri i Middelhavet og Den Internationale Kommission for Bevarelse af Tunfiskebestanden i Atlanterhavet) i overensstemmelse med erklæringen fra ministerkonferencen om bæredygtig udvikling af fiskeriet i Middelhavet, der blev holdt i Venedig (november 2003).

Havpolitik

34. Europa-Kommissionen vedtog meddelelsen om en integreret havpolitik for EU den 10. oktober 2007. Kommissionen fremhæver i den forbindelse Middelhavsområdet som en nøgleregion når det gælder om at samarbejde om forvaltningen af ressourcer og have på grund af det ansvar, Europa deler med sine nærmeste naboer. Den europæiske naboskabspolitik er en ramme, inden for hvilken dette samarbejde kan fremmes effektivt for at sikre overensstemmelse mellem EU's indsats internt og nabolandenes indsats. Områderne med høj prioritet bør drøftes med Middelhavs-partnerlandene, og Kommissionen vil arbejde på at iværksætte denne dialog på ministerplan.

Energi og transport

35. Det fastslås i konklusionerne fra ministerkonferencen i Marrakech og i meddelelsen Retningslinjer for transport i det større Europa , at oprettelse af et integreret, sikkert og effektivt transportsystem i Middelhavsområdet er en forudsætning for stabilitet og øget samhandel i regionen. Med henblik på etablering af et sådan system foreslås det, at man afholder en transportkonference på højt niveau (sidst i 2007 eller først i 2008), hvori der lægges vægt på følgende to punkter: forelæggelse af en handlingsplan for regional transport og tiltag til gennemførelse af foranstaltningerne heri, samt inddragelse af Middelhavsområdet i det tværeuropæiske transportnet.

36. Den ekspertgruppe, der er oprettet under EU/Middelhavslandenes energiforum, træder sammen i Bruxelles den 16. oktober 2007 for at drøfte et prioriteret handlingsprogram for EU/Middelhavsområdets energisamarbejde med henblik på den kommende periode. EU's og Middelhavslandenes energiministre afholder et møde sidst i 2007 eller først i 2008, hvor dette prioriterede program skal vedtages.

Horisont 2020

37. Inden for rammerne af programmet Horisont 2020, der tager sigte på bekæmpelse af forurening i Middelhavet, fortsætter man med at iværksætte de foranstaltninger, der er aftalt som led i den tidsplan, der blev godkendt på miljøministrenes tredje EU/Middelhavsmøde i Cairo, og som blev forelagt på forvaltningsudvalgets første møde i juni 2007. Det Europæiske Miljøagentur vil koordinere arbejdet med de relevante partnerlande: der skal opstilles en kohærent indikatorproces og rammer for regelmæssige indikatorbaserede analyser (herunder en 'karakterbog') med henblik på måling og sammenligning af fremskridtet. Der vil blive iværksat en passende opfølgning af EIB-arbejdet med undersøgelse af, hvilke projekter af regional betydning der vil kunne finansieres.

38. Under Frankrigs EU-formandskab i 2008 vil der blive afholdt et møde mellem EU's og Middelhavslandenes ministre vedrørende vandressourcer. Denne konference afholdes næsten ti år efter EU's og Middelhavslandenes ministerkonference om lokal vandressourceforvaltning i Torino, der fandt sted i 1999, og fem år efter lanceringen af middelhavskomponenten af EU's vandressourceinitiativ. Hensigten er at drøfte forskellige politiske problemer i forbindelse med forvaltning og beskyttelse af vandressourcer samt vandforsyning.

Industrisamarbejde

39. EU's og Middelhavslandenes næste ministermøde om industrisamarbejde er berammet til oktober 2008. På mødet vil man gøre status over hidtidige resultater og opstille et arbejdsprogram for industrisamarbejde i tidsrummet 2009-2010.

40. Hvad angår informationssamfundspolitikken, er det planen at sætte ind på at skabe en åben og konkurrencebaseret digital økonomi; dette kræver, at lovgivningsgrundlaget for elektronisk kommunikation åbner mulighed for at fremme innovation, investering og konkurrence. Samarbejdsordningen indebærer, at der udvikles online-tjenester, der kan sikre en bedre samfundsmæssig integration, bedre offentlige tjenesteydelser inden for uddannelse, sundhed og transportvæsen, samt en bedre livskvalitet. Det bør endvidere nævnes, at Middelhavslandenes deltagelse i ikt-delen af 7. rammeprogram vil blive udvidet med projekter af fælles interesse. Man har for nylig lanceret to projekter med det formål at kortlægge ikt-ekspertise i partnerlandene i Middelhavs-området (MED-IST og MAP-IT). Det forventes endvidere, at EUMEDCONNECT, som er et af EUMEDIS-projekterne, vil blive forlænget inden for den nærmeste fremtid. EUROMEDCONNECT har bidraget til sammenkobling af forsknings-netværk i Middelhavsområdet og har på denne måde åbnet mulighed for at bruge it som forskningsinfrastruktur inden for EU-staternes og Middelhavslandenes fælles informationssamfundsprojekter. Alle disse nye initiativer vil blive drøftet på EU's og Middelhavslandenes anden ministerkonference om informationssamfundet, der afholdes i Egypten i første halvår af 2008.

Igangværende samarbejde inden for statistik

41. Pålidelige statistikker er et vigtigt redskab for enhver beslutningstagning, og der stilles derfor faglig bistand til rådighed for Middelhavspartnerlandenes statistiske kontorer som led i MEDSTAT II-programmet. Sigtet er at forbedre statistikkerne på en række vigtige felter: landbrug, energi, miljø, samhandel, migration, nationale regnskaber, sociale anliggender (navnlig beskæftigelse), turisme, transport, samt generel uddannelse i statistik. Programmet løber indtil udgangen af 2008. I 2008 skal der tages stilling til, om der via passende ordninger fortsat efter denne dato kan ydes støtte til forbedring af nævnte landes kapacitet på statistikområdet, i første række på hidtil fravalgte områder såsom tjenesteydelser og sundhedsvæsen.

Migration

42. EU's og Middelhavspartnerlandenes ministre samles for første gang den 19. oktober 2007 med henblik på detaljerede, integrerede og balancerede drøftelser af migrationsspørgsmål. Dette ministermøde om migration vil være en god lejlighed til at fremhæve værdien af regionalt samarbejde og nødvendigheden af, at alle partnerlandene arbejder på at gøre vedvarende fremskridt, hvis de skal realisere det strategiske mål, dvs. optimering af det samfundsmæssige og økonomiske udbytte af migration såvel for oprindelses-, transit- som modtagerlandet. Nye EU-initiativer til forbedring af forvaltningen af den lovlige migration - og herunder initiativer til fremme af cirkelmigration og mobilitetspartnerskaber - kunne være yderst relevante for Middelhavspartnerlandene.

Etablering af et EU/Middelhavssamarbejde om højere uddannelse og forskning

43. Målene fra Ministerkonferencen om højere uddannelse og videnskabelig forskning, der blev afholdt i Kairo i 2007, og arbejdet i Styringskomitéen for Samarbejdet med Middelhavslandene inden for FTU (Moco) vil blive suppleret med oprettelsen af en ekspertgruppe for højere uddannelse. Efter Kommissionens mening er de vigtigste problemer iværksættelse og gennemførelse af strukturreformer i Middelhavspartner-landene på de tre hovedfelter, der er udpeget på EU-niveau, nemlig pensum-ændringer - herunder de ændringer, der er behandlet i Bologna-processen – forvaltningspraksis og finansiering. Ekspertgruppen skal aflægge rapport til Euromed-udvalget senest i løbet af andet halvår af 2008. Kommissionen foreslår, at man i den første rapport navnlig koncentrerer sig om, hvordan Euromeds systemer for højere uddannelse kan bidrage til den overordnede harmoniseringsmålsætning for så vidt angår Bologna-processen og ECTS-systemet. MOCO skal inddrages i de INCO-NET-projektaktiviteter, der er planlagt for 2008 (og som alle Moco-medlemmer er involveret i). INCO-NET-aktiviteter skal tjene som redskab til at udbygge fælles og regionale prioriteter, skabe øget bevidsthed og kapacitet og understøtte Mocos arbejde.

Handlingsplanen vedrørende kvindernes rolle i samfundet

44. Euromed-udvalget afholder snart et ad hoc-møde med deltagelse af højtstående eksperter for at gøre status over gennemførelsen af de foranstaltninger, der blev aftalt på ministermødet i Istanbul vedrørende kvinders samfundsrolle, på følgende tre områder: kvinders politiske og civile rettigheder, kvinders sociale og økonomiske rettigheder og bæredygtig udvikling, samt kvinders rettigheder på det kulturelle område og kommunikationens og massemediernes rolle.

Euro-Med og Media-initiativet

45. Forskellige tiltag inden for mediesektoren (uddannelse af unge journalister, tv- og radioprogrammer på lokale sprog, pressetillæg, meningsmålinger m.v.) på basis af informations- og kommunikationsprogrammet vil kunne bidrage til at give Euromed-partnerskabet en højere profil i Middelhavsområdet og fremme den gensidige forståelse på tværs af Middelhavet.

46. Euro-Med og Media-taskforcen vil træde sammen igen for at undersøge, hvordan man kan give medierne en større indflydelse og styrke deres rolle i partnerskabet. De vil også vejlede med praktiske forslag til løsning af de problemer, der rejses på de forskellige mediekonferencer og -seminarer. Dublin-konferencen om rapportering af terrorisme vil blive fulgt op, og der vil blive afholdt en stor regional konference om udvikling af de regionale medier.